Oikeusministeriö
oikeusministerio@om.fi	
Oikeusministeriön lausuntopyyntö 7.5.2012, OM/15/41/2011	
	
LAUSUNTO RAISKAUSRIKOSTEN LAINSÄÄDÄNNÖLLISIÄ MUUTOSTARPEITA KOSKEVASTA ARVIOMUISTIOSTA

Pyyntö

Oikeusministeriö on 7.5.2012 päivätyllä kirjeellään pyytänyt Helsingin poliisilaitokselta lausuntoa raiskausrikosten lainsäädännöllisiä muutostarpeita koskevasta arviomuistiosta

Helsingin poliisilaitoksen lausunto

Lausuntonaan Helsingin poliisilaitos pitää arviomuistiossa esitettyjä muutostarpeita perusteltuina säännösten kokonaisuudistuksen kannalta. Muistiossa on käyty kattavasti ja analyyttisesti läpi raiskausrikosten ja yleensä seksuaalirikoslainsäädännön nykytilaa ja sen aikana esille tulleita ongelmia esimerkiksi suostumuksen, näyttökysymysten, uhrin aseman, rikoslajien sekä rangaistuksen mittaamisen osalta.

Poliisilaitos yhtyy muistion yhteenvedossa esitettyyn. Yksittäisten säännösten perustelujen osalta ei ole huomautettavaa.

Poliisilaitos pitää seksuaalirikoslainsäädännön yhtenä keskeisenä uudistamisperiaatteena henkilön seksuaalisen itsemääräämisoikeuden parempaa turvaamista. Lainsäädännöstä tulisi mahdollisuuksien mukaan poistaa sellaiset esteet, joiden arvioidaan vähentävän esim. nuorten tyttöjen halukkuutta rikosilmoituksen tekemiseen. Naisiin kohdistuvan väkivallan vähentämisohjelman mukaisesti tulisi myös parantaa rikosten käsittelyprosessia uhrin kannalta. Väkivaltaisen lasten seksuaalisen hyväksikäytön tulisi olla tuomittavaa sekä raiskauksena että hyväksikäyttönä.

Rangaistuskäytäntöä tulisi ohjata niin, että ratkaisuja voitaisiin yleisesti yhteiskunnassa pitää oikeudenmukaisina. Tämä korostuu erityisesti törkeiden rikosten osalta silloin kun käytetään lieventämisperusteita tai arvioidaan rangaistuksen mittaamista. Myös erityisesti lapsiin ja vähentyneesti puolustuskykyisiin tai riippuvassa asemassa oleviin kohdistettujen tekojen paheksuttavuutta voisi korostaa ja lainsäädäntöä tältä osin selkeyttää.

Lopuksi

Raiskausrikosten käyttöalan laajentamista esitetyllä tavalla on pidettävä nykytilaa selkeyttävänä. Lisäksi kaikki aikuisiin kohdistuvat seksuaalirikokset tulisi saattaa virallisen syyttäjän alaisiksi teoiksi. Yhteiskunnan tulee suojata heikompia, vähentää uhrin kokemaa syyllisyyttä jota prosessi osaltaan nykyisellään ei kaikilta osin tee ja antaa törkeiden tekomuotojen osalta selkeä signaali tekojen paheksuttavuudesta.

Poliisipäällikkö
Poliisikomentaja		Jukka Riikonen

Apulaispoliisipäällikkö		Lasse Aapio

JS/JKo